་འོག་ནས་མདུན་དུ་འཁྱོགས་པ་རྡོ་རྗེར་ཟུག་པ་དྲི་ཆུ་འབབས་པ། རྐྱང་མའི་མར་སྣེ་ལྟེ་འོག་ནས་རྒྱབ་ཏུ་འཁྱོགས་པ་དྲི་ཆེན་འབབས་པ། རྩ་གསུམ་འདུས་མཚམས་ལྟེ་བར་ས་ཁམས་ཀྱི་འཁོར་ལོ་རྩ་འདབ་དྲུག་ཅུ་རྩ་བཞི་པ། སྙིང་གར་ཆུ་ཁམས་ཀྱི་རྩ་འདབ་ནང་རིམ་བཞི་དང་ཕྱི་རིམ་བརྒྱད། མགྲིན་པར་མེ་ཁམས་ནང་རིམ་བརྒྱད་དང་ཕྱི་རིམ་བཅུ་དྲུག་དེའི་ཕྱི་སོ་གཉིས། དཔྲལ་བར་རླུང་ཁམས་ནང་རིམ་བཞི་དང་ཕྱི་རིམ་བརྒྱད་དེའི་ཕྱི་བཅུ་དྲུག། གཙུག་ཏོར་ནམ་མཁའི་ཁམས་སྔོན་པོ་ཚངས་བུག་ལས་སོར་གཅིག་གི་འོག་ཏུ་འདབ་མ་བཞི། གསང་གནས་སུ་ཡེ་ཤེས་ཀྱི་ཁམས་ལྗང་གུ་འདབ་མ་ནང་རིམ་པ་བཅུ་དང་ཕྱི་རིམ་བཅུ་དྲུག་རྣམས་གསལ་བཏབ། ལུས་གནད་སྔར་རྡོར་བཟླས་ཀྱི་སྐབས་ལྟར་བྱས་ནས་ཧཱུྃ་རིང་གིས་སྲོག་ཕྱིར་བུས་ནས་མ་རྔུབས་པའི་གོང་དུ་ཧཱུྃ་ཐུང་གིས་ཐུར་སེལ་ཡར་རྔུབས། སླར་སྲོག་དལ་བུས་རྔུབས་ནས་དགང་ཞིང་ལྕེ་ཡ་རྐན་ལ་སྦྱར་ཞིང་མིག་གྱེན་ཏུ་བགྲད་ནས་བུམ་ཅན་གསུམ་ནས་བརྒྱའི་བར་གང་ཐུབ་བཟུང་བའི་རིང་རླུང་སེམས་ལྟེ་བའི་རྩ་འཁོར་ལ་མ་ཡེངས་པར་བཟུང་བའི་མཐར་ལྟེ་བའི་རྩ་འཁོར་འོད་དུ་ཞུ་ནས་སྙིང་གའི་རྩ་འཁོར་ལ་ཐིམ་པར་བསམ་པ་ནི་ལྟེ་བའི་བུམ་ཅན་ནོ། ། ཡང་ཧཱུྃ་རིང་ཐུང་སོགས་གོང་ལྟར་བུམ་ཅན་དང་རླུང་སེམས་སྙིང་གར་བཟུང་བའི་མཐར་སྙིང་གའི་རྩ་འཁོར་འོད་དུ་ཞུ་བ་མགྲིན་པའི་རྩ་འཁོར་ལ་ཐིམ་པ་ནི་སྙིང་གའི་བུམ་ཅན་ནོ། ། ཡང་ཧཱུྃ་རིང་ཐུང་བུམ་ཅན་སོགས་སྔར་ལྟར་རླུང་སེམས་མགྲིན་པར་བཟུང་རྗེས་མགྲིན་པའི་རྩ་འཁོར་ལ་བསྟིམ་པ་ནི་མགྲིན་པའི་བུམ་ཅན་ནོ། ། ཡང་ཧཱུྃ་རིང་ཐུང་བུམ་ཅན་སོགས་སྔར་ལྟར་གྱི་དཔྲལ་བར་རླུང་སེམས་བཟུང་རྗེས་དཔྲལ་བའི་རྩ་འཁོར་འོད་དུ་ཞུ་བ་གཙུག་ཏོར་གྱི་རྩ་འཁོར་ལ་བསྟིམ་པ་ནི་དཔྲལ་བའི་བུམ་ཅན་ནོ། ། ཡང་ཧཱུྃ་རིང་ཐུང་བུམ་ཅན་རླུང་སེམས་སོགས་སྔར་ལྟར་གཙུག་ཏོར་དུ་བཟུང་རྗེས་གཙུག་ཏོར་གྱི་རྩ་འཁོར་འོད་དུ་ཞུ་བ་གསང་གནས་ཀྱི་རྩ་འཁོར་ལ་བསྟིམ་པ་ནི་གཙུག་ཏོར་གྱི་བུམ་ཅན་ནོ། ། ཡང་ཧཱུྃ་རིང་ཐུང་བུམ་ཅན་རླུང་སེམས་སོགས་སྔར་ལྟར་གསང་གནས་སུ་བཟུང་རྗེས་གསང་གནས་ཀྱི་རྩ་འཁོར་འོད་དུ་ཞུ་བ་ཧཱུྃ་ནག་པོར་གྱུར་པ་དབུ་མའི་ནང་ནས་ཡར་ཕྱུང་བ་སྙིང་གར་སླེབས་ཚེ་འོད་ལྔར་གྱུར་པས་རང་ལུས་རྩ་གསུམ་དང་བཅས་པ་འོད་དུ་མེར་མེར་འབར་བ་ལ་ཤེས་པ་གཏད་ནས་བུམ་ཅན་ཅི་ཐུབ་བཟུང་བའི་མཐར་འོད་ལྔ་འཇའ་ཡལ་བ་ལྟར་དམིགས་མེད་དུ་ཅི་གནས་སུ་བཞག་གོ། འདིའི་སྐབས་བདེ་བ་གཡོ་ཆེས་པ་ན་དམིགས་པ་དང་འཁྲུལ་འཁོར་གྱིས་སྦོགས་པ་སོགས་ནི་ཁོ་བོས་བགྱིས་པའི་སྦྱོར་དྲུག་གི་ཁྲིད་ཡིག་ཆེ་བར་གསལ་བ་ལྟར་བྱའོ། ། དེ་ནས་བཅུད་ལེན་གྱི་མཆོག་ལྕེ་གསུམ་བསྐྱོད་པས་ནང་གི་བདུད་རྩི་འཐུང་བ་ནི། ལུས་གནད་སོར་སྡུད་ཀྱི་སྐབས་ལྟར་ལ། ཚངས་བུག་གི་ཐད་ཀླད་རྒྱའི་སྟེང་དུ་ཟླ་དཀྱིལ་མཐེ་བོང་ཙམ་པའི་ལྟེ་བར་བྱང་སེམས་ཀྱི་རང་བཞིན་ནུ་མའི་དབྱིབས་ཅན་བདུད་རྩི་འཛག་ལ་ཁད་པའི་མཐར་དབྱངས་བཅུ་དྲུག་གིས་བསྐོར་བར་བསམ། མཆུ་ཅུང་ཟད་གདངས་ནས་ཧཱུྃ་རིང་གིས་སྲོག་བུས། ཧཱུྃ་ཐུང་གིས་ཐུར་སེལ་དྲང་། སླར་སྲོག་ཁ་སྣ་གསུམ་ག་ནས་རྔུབ་ནས་བཀང་བས་རང་བྱུང་གི་གཏུམ་མོའི་དྲོད་རླུང་གིས་བསྐུལ་བས་དཀར་ཆ་ནུ་མ་ལྟ་བུ་དབྱངས་ཡིག་དང་བཅས་པ་ལས་བདུད་རྩི་སྐྱ་ནུར་གྱིས་བབས་པ་ཡ་རྐན་གྱི་ལྕེའུ་ཆུང་བརྒྱུད་ནས་བབས་པ་གཞིབས་པས་ལུས་ཐམས་ཅད་བདུད་རྩིས་གང་ནས་བསམ་གཏན་ཟག་མེད་ཀྱི་བདེ་བས་མྱོས་ཤིང་ཚིམ་པར་བསམས་ནས་ལྕེས་ལྕེའུ་ཆུང་བསྐུལ་ཞིང་གཞིབས་པས་དང་པོར་མཆིལ་མ་འབབ། མཐར་རོ་མངར་བ་དང་བཅས་འབབས། མྱང་བས་བཅུད་ལེན་ཐམས་ཅད་ཀྱི་མཆོག་ཡིན་པར་རྒྱུད་ནས་གསུངས་སོ། ། དེ་ལྟར་འཛིན་པ་བུམ་ཅན་དྲུག་བསྒོམས་པས་རྟགས་ཚད་ནི། སྔར་གྱི་སྟོང་གཟུགས་རྣམས་ཉམས་མྱོང་དང་འདྲེས་ཞིང་ཆེར་གསལ་བ་དང་། གཞོམ་དུ་མེད་པའི་གཟུགས་སྒྲ་དྲི་རོ་རེག་ཆོས་ལ་ལོངས་སྤྱོད་པ་སྲོག་ཐུར་འདྲེས་པས་ཡེ་ཤེས་ཀྱི་གཏུམ་མོའི་ཡོན་ཏན་མངོན་ཏུ་འགྱུར། བཟའ་རྒྱུ་རི་རབ་ཙམ་ཟོས་ཀྱང་འཇུ་ལ། ཏིལ་འབྲུ་ཙམ་མ་ཟོས་ཀྱང་བཀྲེས་སྐོམ་གྱི་སྣང་བ་མི་འབྱུང་། མཐར་གདན་གསུམ་ཚང་བའི་སངས་རྒྱས་རིན་ཆེན་འབྱུང་ལྡན་གྱི་གོ་འཕང་མངོན་ཏུ་བྱེད་པ་ཡིན་ནོ། ། བུམ་ཅན་དྲུག་གི་སྐབས་རྩ་འཁོར་དྲུག་གི་དམིགས་པ་དང་རླུང་དང་སྟོང་གཟུགས་ཀྱི་སྣང་བ་གསུམ་དབྱེར་མེད་བསལ་གཞག་མེད་པ་དེར་འཛིན་བྲལ་ཞིང་ལྷན་སྐྱེས་སུ་ཉམས་སུ་བླང་བ་ལ་རྣམ་གསུམ་རོ་གཅིག་པ་ཞེས་ཐ་སྙད་མཛད་དོ། ། ། །གསུམ་པ་ཐ་མར་དགེ་བ་ཐུགས་རྡོ་རྗེའི་རྣལ་འབྱོར་ལ་རྗེས་དྲན་དང་ཏིང་འཛིན་གཉིས་ལས། དང་པོ་རྗེས་སུ་དྲན་པའི་རྣལ་འབྱོར་ནི། སྔོན་ཏུ་སྦྱངས་པའི་སྟོང་གཟུགས་དང་ཉམས་མྱོང་ཇི་སྙེད་པ་རྣམས་ཕྱག་རྒྱ་གསུམ་གྱི་གདམས་པས་བོགས་འདོན་ཞིང་ཡོན་ཏན་འཕེལ་བར་བྱེད་པ་ཡིན་པས་དེ་ཡང་རྣལ་འབྱོར་པའི་ཁམས་སླ་བ་དང་སྐ་བ་དང་ཤིན་ཏུ་སྐ་བའི་དབྱེ་བས་ཕྱག་རྒྱ་གསུམ་དུ་གསུངས་པ་ལས་ཐོག་མར་ཁམས་སླ་བའི་གང་ཟག་གིས་དམན་པ་ལས་ཀྱི་ཕྱག་རྒྱ་བསྟེན་པ་ནི། སྲོག་རྩོལ་རྩ་རླུང་སྦྱང་བའི་ཕྱིར་བཞུགས་སྟངས་གསུམ་དང་། ཐིག་ལེ་སྦྱང་བའི་ཕྱིར་འཁྲུལ་འཁོར་དྲུག། དངོས་གཞི་རང་ལུས་གཞན་ལུས་ཐབས་ལྡན་གཉིས་སོགས་ནི་འདིར་མ་བཤད་པས་རྟོགས་པར་འདོད་ན་ཁོ་བོས་བགྱིས་པའི་སྦྱོར་དྲུག་གི་ཁྲིད་ཡིག་རྣམ་འབྱེད་ཤིང་རྟར་བཤད་པ་ལྟར་བྱའོ། ། ཁམས་སྐ་བའི་གང་ཟག་གིས་གཏུམ་མོ་མི་རྟོག་པའི་ཕྱག་རྒྱ་ཉམས་སུ་བླང་སྟེ། རང་ལྷར་གསལ་བའི་ཁོང་པར་རྩ་གསུམ་གྱི་འཁྱོགས་ཚུལ་འཛིན་པའི་སྐབས་ལྟར་གསལ་བའི་ལྟེ་བར་རྩ་འདབ་བདུན་ཅུ་རྩ་གཉིས་པའི་ལྟེ་བར་གཏུམ་མོའི་མེ་ཧོཿཡིག་མཚན་ཉིད་བཞི་ལྡན་དང་། དབུ་མའི་ཡར་སྣེ་མཛོད་སྤུར་ཕྱོགས་མཚམས་སུ་ཐིག་ལེ་དཀར་པོ་མཐེ་བོང་ཙམ་ཞིག་དངུལ་ཆུ་ལྟར་འདྲིལ་བར་བསམ། ཧཱུྃ་རིང་ཐུང་གིས་སྲོག་ཐུར་བུམ་ཅན་དུ་བཀང་བས་ལྟེ་བའི་ཧོཿལས་ཡེ་ཤེས་ཀྱི་མེ་འབར་བས་དབུ་མའི་ནང་བརྒྱུད་ཐིག་ལེ་ལ་རེག་པས་བྱང་སེམས་བབས་པས་དཔྲལ་བར་དགའ་བ། མགྲིན་པར་མཆོག་དགའ། སྙིང་གར་དགའ་བྲལ། ལྟེ་བར་ལྷན་སྐྱེས་ལ་མཉམ་པར་བཞག། སླར་སྲོག་རྩོལ་གྱིས་སྦར་བས་བྱང་སེམས་མེ་དང་འདྲེས་པས་གྱེན་དུ་ལོག་པ་ལྟེ་བར་དགའ་བ། སྙིང་གར་མཆོག་དགའ། མགྲིན་པར་དགའ་བྲལ། དཔྲལ་བར་ལྷན་སྐྱེས། མཐར་དམར་ཆ་མེ་དང་དཀར་ཆའི་རྒྱུན་འདྲེས་པས་གཙུག་ཏོར་ནས་རྐང་མཐིལ་ཡན་བ་སྤུའི་ཁུང་བུ་ཚུན་དཀར་དམར་འདྲེས་པས་ཁྲིགས་མེར་གང་བས་བདེ་དྲོད་ཀྱི་ཡེ་ཤེས་ཆེར་འབར་བས་རྣམ་རྟོག་ཚོགས་དྲུག་གི་སྣང་བ་ཐམས་ཅད་ཤི་ནས་བདེ་ཆེན་མི་རྟོག་པའི་ངང་དུ་བརྒྱལ་བ་ཡུན་རིང་དུ་བསྒོམ་པའོ། ། ཁམས་ཤིན་ཏུ་སྐ་བའི་གང་ཟག་གིས་གདམས་ངག་གི་ཕྱག་རྒྱ་ཉམས་སུ་བླང་བ་ནི། རང་དུས་འཁོར་ཡུམ་དང་ཁ་སྦྱོར་བའི་ལྷན་སྐྱེས་སྒྲུབ་ཐབས་ལྟར་གསལ་བའི་ཡབ་ཀྱི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་ནག་པོ། ལྟེ་བར་ཧོཿསེར་པོ། གཙུག་ཏོར་དུ་སྭཱ་ལྗང་གུ། གསང་བར་ཧཱ་སྔོན་པོ་བསམ། མཁའ་གསང་བྱིན་རླབས་སྒྲུབ་ཐབས་ལྟར་བྱས་ནས་ཡབ་ཀྱི་ཁོང་པར་རྩ་གསུམ་དཔྲལ་མགྲིན་སྙིང་ལྟེ་གསང་བའི་འཁོར་ལོ་ལྔ་གསལ་བཏབ། སྙོམས་འཇུག་བྱས་པས་དཔྲལ་བའི་འཁོར་ལོ་ནས་བྱང་སེམས་བབས་པ་དགའ་བ། སྙིང་གར་མཆོག་དགའ། ལྟེ་བར་དགའ་བྲལ། གསང་བར་ལྷན་སྐྱེས་སུ་མཉམ་པར་བཞག། ཆེས་བསྲུབས་པའི་ཚེ་ནོར་བུའི་རྩེ་མོར་སོན་པ་འཕོར་ཉེ་བ་ནས་ཧཱུྃ་རིང་ཐུང་སོགས་སྲོག་རྩོལ་གྱི་རླུང་བུམ་ཅན་འཛིན་པའི་སྐབས་ལྟ་བུས་བཟུང་ཞིང་བཟློག་པས་ལྟེ་བར་དགའ་བ། སྙིང་གར་མཆོག་དགའ། མགྲིན་པར་དགའ་བྲལ། དཔྲལ་བར་ལྷན་སྐྱེས་སུ་མཉམ་པར་བཞག། མཐར་བདེ་སྟོང་ལྷན་སྐྱེས་ཀྱི་རང་ཞལ་བཟོ་བྲལ་བརྗོད་མེད་ཀྱི་བདེ་བ་དང་རྣམ་ཀུན་མཆོག་ལྡན་གྱི་སྟོང་པ་གཉིས་ཟུང་འཇུག་ཏུ་འཇོག་པ་ནི་ཕྱག་རྒྱ་ཆེན་མོ་སྟེ། འདི་ནི་གོང་གི་ཕྱག་རྒྱ་གསུམ་གའི་ཉམས་ལེན་ལ་སྦྱོར་བ་ཤིན་ཏུ་གལ་ཆེའོ། ། དེ་ལྟར་ཕྱག་རྒྱ་གསུམ་ལ་འབད་པས་རྟགས་ཚད་ནི། ས་བཅུ་རྣམ་པར་དག་པས་རྟགས་བཅུའི་སྟོང་གཟུགས་ཤིན་ཏུ་བརྟན་པ་དང་། གནས་སྐབས་བཅུའི་དྲི་མ་དག། རྟགས་སྣང་ནི། རང་གི་ལུས་ལྷར་གསལ་བ་ལས་འོད་འཕྲོས་པས་ནམ་མཁའི་ཁམས་གང་ཞིང་རང་ལུས་འོད་ཀྱི་ནང་དུ་ཚུད་པ་ཐིམ་པ་སོགས་འབྱུང་། མཐར་གདན་གསུམ་ཚང་བའི་སངས་རྒྱས་འོད་དཔག་མེད་ཀྱི་གོ་འཕང་ངེས་པར་འགྲུབ་པའོ། ། གཉིས་པ་ཏིང་ངེ་འཛིན་གྱི་རྣལ་འབྱོར་ནི། ལུས་གནད་རྣམ་སྣང་ཆོས་བདུན་དང་ལྡན་པས། རླུང་གནད་ནི། མ་ནིང་གི་རླུང་ཞེས་བྱ་བ་སྲོག་ཐུར་གཉིས་ཀ་རྩོལ་བ་སྤངས་ནས་རང་སོར་བཞག་ལ། སེམས་ཀྱི་བསམ་གཏན་ནི། དུས་ཞབས་སྙན་བརྒྱུད་ལས། སྒོམ་པ་དམིགས་བཅས་སྟོང་གཟུགས་དང་། ། དམིགས་མེད་བདེ་བ་རོ་མཉམ་ལས། ། སེམས་ནི་མི་གཡོ་བརྟན་པར་གནས། ། དངོས་པོ་ཐམས་ཅད་བདེར་འཆར་རོ། ། ཞེས་གསུངས་སོ། ། སྔར་གྱི་སོར་སྡུད་དང་བསམ་གཏན་གྱི་སྐབས་སུ་མཐོང་བའི་སྟོང་གཟུགས་རྣམས་སྣང་སྟོང་། སྲོག་རྩོལ་དང་འཛིན་པའི་དུས་ཤར་བའི་ཤེས་པ་གསལ་སྟོང་། རྗེས་དྲན་གྱི་དུས་ཉམས་སུ་མྱོང་བའི་མྱང་བ་ནི་བདེ་སྟོང་སྟེ་དེ་ཐམས་ཅད་རོ་གཅིག་ཏུ་འདྲེས་པའི་ཏིང་ངེ་འཛིན་ལ་མཉམ་པར་བཞག་གོ། དེ་ཡང་འདྲེས་པ་ཞེས་རྒྱུ་མི་གཅིག་པ་ཆུ་དང་འོ་མ་འདྲེས་པ་ལྟ་བུ་མ་ཡིན་པ། རྒྱུ་གཅིག་པ་ཆུ་གཉིས་བསྲེས་པ་ལྟ་བུ་ཡང་མ་ཡིན་པ། བདེ་བ་དང་བྲལ་བའི་སྟོང་པ་ཕྱལ་ཆད། སྟོང་པ་དང་བྲལ་བའི་བདེ་བ་སྐྱིད་འདོད། གསལ་བ་དང་བྲལ་བའི་སྟོང་པ་མེད་དགག། སྟོང་པ་དང་བྲལ་བའི་གསལ་སྣང་རྟག་ལྟ་ལ་སོགས་པ་ཕྱག་རྫོགས་དབུ་གསུམ་གྱི་ལམ་གྱིས་མ་བསླད་པའི་རྣམ་ཀུན་མཆོག་ལྡན་གཞོམ་མེད་དོན་དམ་པའི་དུས་ཀྱི་འཁོར་ལོའི་བསལ་བཞག་སྤང་བའི་ངང་དུ་གདོད་ནས་གྲུབ་པ་ལ་དེར་འཛིན་གྱི་འཛིན་སྟངས་མེད་པར་མཉམ་པར་འཇོག་པ་ནི་དོན་གྱི་སྙིང་པོ་རྫོགས་རིམ་གྱི་རྩ་བ་ཉམས་ལེན་གྱི་ཉིང་ཁུ་ཁོ་ན་ཡིན་ནོ། ། དེ་ལྟར་བསྒོམས་པས་རྟགས་ཚད་ནི་ལུས་སེམས་སྣང་ཆ་ཚོགས་དྲུག་ཐམས་ཅད་བདེ་སྟོང་གཉིས་མེད་དུ་འཆར་བ་སོགས་རྟགས་སྣང་ཐམས་ཅད་ལྐོག་གྱུར་དུ་མ་ལུས་པར་རྣལ་འབྱོར་པའི་མངོན་སུམ་ཚད་གྲུབ་ཏུ་ཉམས་སུ་མྱང་བ་སོགས་ཐུན་མོང་གི་ཡོན་ཏན་མཐའ་དག་ཐོབ། མཐར་ཐུག་རྩ་རླུང་ཐིག་ལེ་ཐམས་ཅད་ཡེ་ཤེས་རྡོ་རྗེའི་ངོ་བོར་དག་པས་གདན་གསུམ་ཚང་བའི་སངས་རྒྱས་རྣམ་པར་སྣང་མཛད་ཆེན་པོའི་ངོ་བོར་འཚང་རྒྱ་བར་འགྱུར་རོ། ། དེ་ལྟར་ཡན་ལག་དྲུག་པོ་བསྒོམས་པས་རྣལ་འབྱོར་པ་རབ་སྔོན་བསགས་དང་ལྡན་པས་ནི་ཟླ་བ་གསུམ་ཚུན་ལ་མཆོག་གྲུབ་ཅིང་། ཐ་མ་སྐལ་བ་དམན་པས་བར་དོ་ཚུན་ལ་མཆོག་གྲུབ་ལ། སྐལ་བ་འབྲིང་དག་གིས་ནི། ལོ་གསུམ་དང་ཟླ་བ་གསུམ་ལ་འབད་པས་བསྒོམས་པས་ཞག་རེ་ལ་རླུང་ཉི་ཁྲི་ཆིག་སྟོང་དྲུག་བརྒྱ་རེ་འགྱུར་བ་རྣམས་ལོ་གསུམ་ཕྱོགས་གསུམ་ལ་ཉིན་ཞག་ཕྲུགས་སྟོང་ཕྲག་གཅིག་དང་ཉིས་བརྒྱ་བདུན་ཅུ་ཐེམ་པ་འབྱུང་བའི་རིང་། ཉིན་མཚན་གཡེལ་མེད་རྩེ་གཅིག་ཏུ་ཉམས་སུ་བླང་བའི་ཚེ། ཞག་གྲངས་དེ་རྣམས་ཀྱི་རིང་བདེ་སྟོང་ལྷན་སྐྱེས་བྱང་ཆུབ་ཀྱི་སེམས་རླུང་དང་ཐ་མི་དད་པ་ཟག་བཅས་འཇིག་རྟེན་པའི་བདེ་བ་ལས་འདས་པ་དག་གིས་གསང་གནས་ཀྱི་འཁོར་ལོ་ཕྱེད་གང་བའི་ཚེ་ས་དང་པོ་ཐོབ། རིལ་པོར་གང་བས་ས་གཉིས་པ། ལྟེ་བའི་ཕྱེད་གང་བས་ས་གསུམ་པ། རིལ་པོར་གང་བས་ས་བཞི་པ། སྙིང་གའི་ཕྱེད་གང་བས་ས་ལྔ་པ། རིལ་པོར་གང་བས་ས་དྲུག་པ། མགྲིན་པའི་ཕྱེད་གང་བས་ས་བདུན་པ། རིལ་པོར་གང་པས་ས་བརྒྱད་པ། དཔྲལ་བའི་ཕྱེད་གང་བས་ས་དགུ་པ། རིལ་པོར་གང་བས་ས་བཅུ་པ། གཙུག་ཏོར་གྱི་ཕྱེད་གང་བས་བཅུ་གཅིག་པ། རིལ་པོར་གང་བས་བཅུ་གཉིས་པ། ལུས་ཐམས་ཅད་གང་བས་བཅུ་གསུམ་པ་ཐོབ་བོ། ། རྩ་བའི་རླུང་ལྔ། ཡན་ལག་གི་རླུང་སྟོང་དང་བརྒྱད་བརྒྱ། ཁམས་སོ་གཉིས། རྩ་ཉི་ཁྲི་དགུ་འབུམ། ཆ་བཅུ་དྲུག་ལ་སོགས་པ་དག་ནས་རྣམ་ཀུན་མཆོག་ལྡན་རྣམ་མེད་རྣམ་པ་ཅན་གྱི་རང་གཟུགས་སྐུ་དྲུག་ཡོངས་སུ་རྫོགས་པ་ཁྱབ་བདག་དང་པོའི་སངས་རྒྱས་དུས་ཀྱི་འཁོར་ལོའི་གོ་འཕང་ཐོབ་པར་བྱེད་པ་ནི་མི་བསླུ་བ་ཡང་དག་པའི་ཚད་མ་ཡིན་ནོ། ། ཞེས་བྱ་བ་རྫོགས་རིམ་ཐམས་ཅད་ཀྱི་མཐར་ཐུག་སྦྱོར་བ་ཡན་ལག་དྲུག་པའི་སྐབས་སོ། ། དེ་ལྟར་བླ་མེད་ལྷན་སྐྱེས་རྣམ་བཞིའི་རྫོགས་རིམ་ཤིན་ཏུ་བསྡུས་པ་སྟེ། དེང་སང་དུས་སྙིགས་མ་ལྔ་བདོ་ཞིང་མི་རྣམས་ཚེ་ཐུང་བ་དང་ཤེས་རབ་དམན་པས་ཡིག་ཆ་དང་དམིགས་པ་ཆེས་མང་ན་བློ་གྲོས་ཀྱི་ཁྱོན་ཆུང་ངུར་མི་ཤོང་བའི་ཉེས་པ་འགོག་པ་དང་། རང་ཉིད་ཀྱང་རྣམ་གཡེང་གི་དབང་དང་བློ་གྲོས་དམན་ཞིང་སྔོན་བསགས་ཀྱི་སྐལ་བའི་ཕུལ་ཆེས་ཆེར་ཞན་པས་བརྗེད་ངས་ཀྱི་དྲན་པ་གསོ་བའི་ཕྱིར། རྡོ་རྗེ་ཐེག་པའི་ལམ་གྱི་སྙིང་པོ་རྣམས་ལེགས་པར་ཐོས་ཤིང་འདོམས་པར་བྱས་ནས། སླར་རྫོགས་རིམ་འདི་རྣམས་ལུང་རིག་འཕྲོས་དོན་གྱི་སྤྲོས་པ་བསྐྱུངས་ཤིང་དམིགས་པ་རྣམས་ཀྱང་གཙོ་ཆེ་བ་མེད་མི་རུང་བ་རྣམས་བསྡུས། དེ་དག་ཀྱང་ས་བཅད་ཐོ་ཙམ་མ་གཏོགས་ཚིག་ཚོགས་ཤིན་ཏུ་ཉུང་བར་བགྱིས་པ་འདི་ཡང་། དུས་མཐའི་རྡོ་རྗེ་འཛིན་པ་འབྲི་གུང་པ་ཆོས་ཀྱི་གྲགས་པས་མེ་མོ་གླང་ལོ་ནག་པ་ཅན་གྱི་ཕྱོགས་སྔ་མའི་རྫོགས་པ་གསུམ་པ་རྒྱལ་བས་དཔལ་ལྡན་འབྲས་སྤུངས་ཀྱི་མཆོད་རྟེན་ཆེན་པོར་ཤཱཀྱའི་ཆོས་རྒྱལ་ཟླ་བ་བཟང་པོ་ལ་མཆོག་གི་དང་བོའི་སངས་རྒྱས་ཀྱི་རྒྱུད་ཆེན་གསུངས་པའི་དུས་དགེ་བར་སྦྱར་བ་ཡིན་གྱི། ལམ་ལ་བརྩོན་པ་ལྷུར་བྱེད་པ་དག་གིས་ནི་འདི་ཙམ་ལ་ནན་ཏན་བགྱིས་པས་ཀྱང་རྡོ་རྗེ་འཆང་ཆེན་པོ་འགྲུབ་པ་གདོན་མི་ཟ་ལ། ཡང་ལུང་རིག་ཚིག་དོན་རྒྱས་པ་ལ་མོས་པ་དག་གིས་ནི་འདི་རྣམས་རྩ་བར་བྱས་ཏེ་མཐའ་གཅོད་རང་རང་གི་ཁྲིད་ཡིག་ཆེན་མོ་རྣམས་དང་། རྒྱུད་གཞུང་འགྲེལ་པ་དང་བཅས་པ་རྣམས་སུ་རྟོགས་པར་བྱོས་ཤིག། ཅེས་པ་ཡང་འབྲི་དམ་པ་ཆོས་ཕྱུག་གི་ཀླུང་ཕོ་བྲང་བཀྲ་ཤིས་ཚུགས་ཀྱི་རེའུ་མིག་ལྕང་ལོ་ཅན་རྡོ་རྗེ་ཐེག་པའི་གན་མཛོད་དུ་བྲིས་པའི་ཡི་གེ་པ་ནི་བཀའ་འབངས་ཀྱི་ཡང་ཐ་འཕྱོང་རྒྱས་གྲགས་པ་དབང་པོས་བགྱིས་པ་སྟེ་འདིས་སེམས་ཅན་ཐམས་ཅད་ལ་སྨན་པར་གྱུར་ཅིག། ། །ཤུ་བྷ་མསྟུ་སརྦ་ཛ་ག་ཏཱཾ། སརྦ་པཀྵེ་བཛྲ་ཡཱ་ན་ཤཱ་ས་ནོ་ད་ཡ་པུཥྚིཾ་ཀུརྦནྟུ། ། ། །
ཡིག་རྒྱག་པ། འབང་དགའ། སྦྲགས་བསྡུར་པ། འབང་དགའ། ཞུ་བཙུད་པ་ཨོ་རྒྱན་ཚེ་རིང་།

བསྒྲུ་ཐབས་ཀུན་བཏུས། ན༽
232